
L'any 1993 es va efectuar el primer recompte de Milana reial (Milvus milvus) a 
Mallorca. Actualment la població reproductora compta amb 20 parelles segures i 
7 més de probables, concentrant-se a una zona boscosa. S'han localitzat dues 
petites colònies de dotze i quatre parelles cadascuna. La distància mitjana al niu 
més proper d'aquests 16 nius és de. 1173 m (s-30'1 m}. La.condició oportunista 
de l'espècie ha fet, possiblement, que la Milana reial hagi ubicat la seva actual 
zona de reproducció a sis km del femer de Son Reus, el més important de Ma- 
llorca. L'estudi efectuat sobre la presència de milanes al femer de Son Reus ens 
indica que aquesta població en depèn tròficament de manera important. 
Paraules clau: Ornitologia, rapinyaires, Milvus, Mallorca. 


THE RED KITE {MILVUS MILVUS) IN MALLORCA. In 1993 the first census of the 
Red Kite in Mallorca has been carried out. 20 pairs and probably seven more, 
were found breeding in a wood. Two little colonies of 12 and 4 pairs were detec- 
ted. Mean nearest-neighbour-distances of these 16 nests is 117'3 m (s-30'1 m). 
its opportunist condition could be the cause of the closeness between the breeding 
zone and Son Reus, the main rubbish dump of Mallorca, just 6 km separe them. 
A study of its presence in Son Reus has been made, revealing that this 
population depends trophically on it in an important way. 

ternhagen (1958) va poder constatar 


Fins als anys 60, la Milana reial 
(Milvus milvus) devia estar molt més 
estesa a Mallorca que no ara. Jourdain 
(1927) cita parelles nidificant a Alcúdia. 
Tato (1957) dóna l'espècie com a 
sedentària al sud-oest de l'illa. VVes- 


amb seguretat una parella a la vall de 
Sóller, una altra a la Badia d'Alcúdia i 
una tercera a prop d'Artà. Es té 
coneixement d'un altre niu a la zona 
de Son Servera que va esser ocupat 
fins l'any 1991, quan va esser destruit 

per un incendi forestal (Llorenç 
Ferragut, comunicació personal). 

Jourdain (1927) especifica que "2- 
3 parelles crien a prop d'Alcúdia, 
obviament sobre roca". Munn (1931) 
explica que a Mallorca "les milanes 
nidifiquen invariablement als penyals 
interiors i als penyassegats costaners, i 
mai a arbres, encara que en Hovvard 
Saunders, quan va visitar Mallorca 
(lany 1869) va trobar nius a arbres". 
VVesternhagen (1958), que va visitar 
l'illa els anys 1954, 1955 i 1956, reitera 
que "actualment només cria a penyals 
inaccessibles de la muntanya". Mayol 
(1978) indica que la Milana "nidifica 
típicament a arbres, vells nius de 
corb,... encara que a Balears es 
conèixen nius de roca". El lloc típic de 
nidificació de l'espècie són els arbres, 
només rarament nidifica a penyassegats 
(a les llles de Cap Verd, p.e.) (Cramp i 
Simmons, 1980). 

Les poblacions de Milana reial del 
nord i el centre d'Europa són migratò- 
ries, passant l'hivern a la zona nord de 
la conca Mediterrània i, en menor esca- 
la, al nord d'Àfrica (Cramp i Simmons, 
1980). Al tractar-se d'una au típicament 
planetjadora té problemes per travessar 
grans extensions de mar i, a les Ba- 
lears, no es abundant ni durant la mi- 
gració ni durant la hivernada, igualment 
com la Milana negra (Milvus migrans). 
La població mallorquina de Milana reial 
és sedentària (Grup Balear d'Ornitologia 
i Defensa de la Naturalesa, 1992). 

~ La persecució directa per part de 
la gent del camp i dels caçadors, amb 
escopetes i verí, i els incendis forestals 
varen causar una greu regressió de la 
població (Muntaner, 1981) que va que- 
dar reclosa a pocs indrets boscosos. La 
disminució del conill. a causa de la 

mixomatosi i, més darrerament, de la 
neumonia vírica, així com l'abandona- 
ment del camp, són factors que també 
poden haver afectat a la població de 
Milana reial a Mallorca. Actualment, a 
aquesta illa, només es coneix una zona 
de reproducció de l'espècie, que és la 
que ha estat objecte d'aquest estudi. 

Com a part de les actuacions in- 
closes al Pla de Conservació dels 
Rapinyaires de les Balears que duu a 
terme la Conselleria d'Agricultura i Pes- 
ca del Govern Balear (Viada i Triay, 
1991), l'any 1993 s'ha estimat la po- 
blació reproductora de Milana reial a 
Mallorca. A més, s'ha estudiat la 
dependència tròfica d'aquesta espècie 
als femers. 


Descripció de l'hàbitat 


L'àrea d'estudi comprèn una 
àmplia zona forestal que ocupa una 
superfície d'uns 15 km?. Presenta una 
orografia molt accidentada, amb valls i 
muntanyes que van dels 200 als 665 
metres s.n.m. La major part del bosc es 
situa dins el domini de l'alzinar 
(Cyclamini balearici-Quercetum ilicis), 
encara que el bosc d'alzina en sentit 
estricte ocupa actualment un nombre 
baix d'hectàrees. Els alzinars millor 
conservats es localitzen a les 
fondalades més humides. A la resta del 
domini del —Ò—Cyclammini —balearici- 
Quercetum ilicis es desenvolupen pinars 
de Pinus halepensis. A tota aquesta 
zona el bosc presenta una estructura 
bastant uniforme, amb un estrat arbori 
mixte, amb el pi com a espècie 
dominant i l'alzina (Quercus ilex subsp. 
ilex) constituint un estrat arbori inferior. 
La composició florística dels estrats 


arbustiu i herbaci és la propia de 
l'alzinar, essent característica en la 
zona la presència d'un estrat arbustiu 
alt format per l'arbocera (Arbutus 
unedo) i el bruc (Erica arborea). 

A la zona de nidificació de la 
Milana reial, que situa els seus nius a 
la carena de les montanyes o a la part 
alta dels costers, trobam un substrat 
arbori molt desenvolupat amb pins de 
entre 15 i 20 metres d'alçada amb una 
cobertura d'un 80 96. El sotabosc és 
també molt espès, fent que l'accés sigui 
difícil fora de les pistes i camins. 

El femer municipal de Son Reus 
(Palma de Mallorca) és un abocador 
controlat de fems domèstics i 
d'escombreries envoltat per cultius de 
secà amb arbres. Els fems s'enterren i 
es compacten amb màquines apiso- 
nadores. Es troba a uns 6 km, en línia 
recta, al sud-oest de l'actual zona de 
reproducció de la Milana reial. 


Material i mètodes 
a) Cens de parelles reproductores 


Les característiques de l'hàbitat no 
permeten altre possibilitat que la 
detecció de les parelles nidificants 
mitjançant l'observació del comporta- 
ment dels adults d'enfora. Per tal 
d'aconseguir una bona cobertura de la 
zona per totes les vessants possibles, 
es triaren sis llocs d'observació sepa- 
rats entre 1 i 2 kilòmetres, a punts amb 
bona visibilitat. Des de cada un es 
feren fotografies sobre les que 
s'assenyalaven els nius que s'anaven 
localitzant. S'utilitzà una brúixola per 
situar, per triangulació, els nius sobre 
un plànol 1:10.000. 

Les pautes de comportament més 
observades i que, repetides a la ma- 
teixa zona o arbre, confirmaven de la 
presència d'una parella nidificant són 
les següents: 

1.-Localització d'un exemplar posat. 

2.-Entrada al niu o al posader. 

3.-Sortida del niu o del posader. 

4.-Defensa del territori. Sobretot 
entre les parelles separades menys de 
100 metres, les baralles han ajudat molt 
a diferenciar-les. 

Per a les observacions s'utilitza- 

ren uns binocles de 8 x 30 i un teles- 
copi de 15-40 x 60. 


b) Recompte de milanes al femer 
de Son Reus 


Es realitzaren observacions des 
d'un turonet del recinte de l'abocador, 
amb gran visibilitat dels voltants. Es 
varen identificar individualmente el 
màxim nombre de milanes possibles, 
mitjançant marques naturals (general- 
mente plomes que mancaven). A partir 
d'això es tracta de determinar la 
freqüència mitjana d'observació de cada 
exemplar a partir de la identificació 
d'una fracció de la . població per les 
marques naturals del plomatge de les 
milanes. Se suposa. que la població és 
tancada, que la probabilitat d'observació 
és igual per a tots els exemplars i que 
aquesta no varia durant el temps que 
dura el cens. Per al càlcul de N es va 
emprar el mètode de marcatge- 
recaptura de Petersen i l'equació de 
Bailey per al càlcul de l'error estandar 
(Tellería, 1986, Bibby et al, 1992). 

Aquest mateix càlcul s'aplica als 
recomptes de Voltor negre a Mallorca 
des de 1973 (Richford et al, 1973 in 
Tevves i Mayol, 1993). 

Per a les observacions s'utilitzaren, 
igualment, uns binocles de 8 x 30 i un 
telescopi de 15-40 x 60. 


Resultats 


a) Població reproductora 


Per a la realització del recompte 
de Milana reial s'han invertit un total de 
83 hores al camp, repartides entre els 
mesos de maig fins a mitjans d'agost. 

Els resultats del cens indiquen que, 
l'any 1993, hi han criat 20 parelles se- 
gures (les pautes de comportament 
indicant la reproducció s'han repetit al 
manco dues vegades amb molta 
claretat) i 7 probables (no es té la 
certesa de la reproducció, però se 
n'han observat indicis clars). 


Fig. 1. Distribució dels 20 nius de Milana 
reiàl localitzats a la zona d'estudi. A la part 
dreta es poden observar les dues colònies 
de quatre i dotze parelles. 


Fig. 1. Distribution of the 20 nests of Red. 


Rite localized in the study zone. At the right 
part of the figure the two colonies of 4 and 
12 paits can be observed. 


La distància mitjana al niu més 
proper és de 2325 m (s=249'2 m, 
n-20), mostrant una clara distribució per 
contagi. S'observa que els nius es con- 
centren a una colònia de dotze parelles 
i a una altra de quatre, la resta de 
parelles es troben més separades i 
independents entre elles (Figura 1). La 
distància mitjana al niu més proper 
d'aquests 16 nius és de 1173 m 
(s:30'1 m), el que mostra una distribu- 
ció regular. 

Tots els nius es troben situats a 
l'interior de les capçalades de pins i, 
fins el que coneixem, no existeixen 
actualment a l'illa nius de Milana reial 
als penyals. 


b) Presència de Milana reial al 
femer de Son Reus 


A la Taula 1 es mostren els 
resultats dels recomptes i el nombre 
estimat de milanes reials que han visitat 
el femer durant les hores d'observació. 
El primer dia d'observació els exemplars 
amb marques corresponien a adults que 
mudaven, en avançar el mes, els joves 
varen començar a volar i també 
s'incorporaren a la recerca d'aliment al 
femer, disminuint la proporció 
d'exemplars amb marques. 

Les milanes :s'observaven caçant 
passeriformes pels voltants del femer i 
agafant restes dels fems, juntament 
amb les gavines (Larus cachinnans), els 
corbs (Corvus corax) i els esparvers 
(Hieraetus pennatus). 

A més, es feren observacions als 
abocadors dels termes municipals de 
Sóller, Binissalem, Manacor i Calvià i 
es varen demanar referències al perso- 
nal d'aquests femers sobre la presència 
de l'espècie, sense cap resultat positiu. 

Taula 1. Resultats dels recomptes de Milana reial al femer de Son Reus: Càlcul del nombre 
total d'exemplars que l'han visitat durant les hores d'observació. 

Table 1. Resultats of the census of the Red Rite in the rubbish dump of Son Reus: 
Calculation of the total number of individuals that visited it during the observation periods. 


Discussió i conclusions 


La població de Milana reial de 
Mallorca, fins el que coneixem, es troba 
concentrada a la zona d'estudi. La 
formació de petites colònies fins a una 
desena de parelles separades entre 70 
i 200 metres és típic de l'espècie 
(Newton, 1981) i així s'ha observat a la 
zona estudiada. 

També es comú, a causa de la 
seva condició d'oportunistes, el fet que 
es situin a prop de fonts d'aliment 
temporalment abundant. És aquest fac- 
tor el que possiblement els ha portat a 
ubicar la zona de reproducció a prop 
del femer de Son Reus. Si es fa una 
estima grosso modo de la població de 
Milana reial de 108 exemplars — (27 
parelles, i dos joves/parella) i només 


tenim en compte els dos darrers dies 
d'observació a Son Reus (que és quan 
ja volaven els joves), ens resulta que 
aproximadament un 36% de les milanes 
reials de Mallorca han visitat al femer 
en quatre hores d'observació. Aquest 
càlcul, encara que orientatiu, suggereix 
una forta dependència de la població 
mallorquina respecte a aquesta font d'a- 
liment. Aquest aspecte mereix, doncs, 
especial atenció si es té en compte que 
el Pla de Residus Sòlids preveu el 
tancament del femer a cel obert per 
substituir-lo per una planta incineradora. 
Descartam la possibilitat que exemplars 
d'altres poblacions no mallorquines 
visitin el femer en nombres significatius, 
ja que aquesta espècie no és freqüent 
com migrant ni hivernant. De fet, a 
l'Oficina d'Anellàment de l'ICONA el 

mes de novembre de 1992 no es tenia 
registrada cap recuperació de Milana 
reial a Balears. Un altre aspecte que 
recolça aquesta idea és que la Milana 
negra, espècie de semblants 
característiques —migratòries que la 
Milana reial i encara més abundant a 
Europa que ella, s'observa en poques 
ocasions als dos passos migratoris i 
encara menys al llarg de l'hivern, a 
Balears (Grup Balear d'Ornitologia i 
Defensa de la Naturalesa, 1992) 

És interessant l'evolució de la 
ubicació dels nius de Milana a Mallorca. 
A finals del segle passat es varen 
trobar nius als arbres, fins l'any 1975, 
aproximadament, és citen nius als 
penyals (encara que devien criar també 
a arbres), actualment només els fan a 
les capçalades dels pins. 

Cal continuar l'estudi de la població 
reproductora ja coneguda, obtenir dades 
sobre la seva productivitat per conèixer 
la dinàmica poblacional de l'espècie i 
detectar possibles amenaçes. A més, 
s'ha de continuar la recerca de pos- 
sibles parelles a altres zones de l'illa. 

